b'\n_START_ARTICLE_\nAnsambel Primorski fantje\n_START_SECTION_\nZasedba\n_START_PARAGRAPH_\nUstanovni \xc4\x8dlani ansambla so bili Pino Ve\xc5\xbenaver, Bogdan Fras in Branko Bembi\xc4\x8d. V naslednjih nekaj letih so se jim postopoma za kraj\xc5\xa1i \xc4\x8das pridru\xc5\xbeili \xc5\xa1e Darinka Eler, Ivan Kajba in Danica Poto\xc4\x8dnik. Zasedba se je bolj zavzeto lotila ustvarjanja lastnih skladb s prihodom Bogdana Gerka, ki je tudi prevzel vodenje ansambla. Leta 1990 se je ansamblu priklju\xc4\x8dil klaviaturist Ivan Fortuna, dve leti pozneje pa \xc5\xa1e Ivica Vergan._NEWLINE_Leta 1999 je umrl ustanovni \xc4\x8dlan Branko Bembi\xc4\x8d. Nasledil ga je Gianfranko Novak. Leta 2001 se je poslovil Ivan Fortuna, namesto njega se je ansamblu pridru\xc5\xbeil Ale\xc5\xa1 Lavri\xc4\x8d. Leta 2007 je ansambel zapustil \xc5\xa1e drugi ustanovni \xc4\x8dlan Bogdan Fras, ki ga je nadomestil Valter Po\xc4\x8dkaj. Leto dni pozneje je zaradi zdravstvenih te\xc5\xbeav z igranjem prenehal \xc5\xa1e zadnji ustanovni \xc4\x8dlan Pino Ve\xc5\xbenaver. Namesto njega v ansamblu sedaj igra Ale\xc5\xa1 Segulin.\n_START_SECTION_\nDelovanje\n_START_PARAGRAPH_\nAnsambel Primorski fantje so ustanovili harmonikar Pino Ve\xc5\xbenaver, kitarist Branko Bembi\xc4\x8d in basist Bogdan Fras. V naslednjih nekaj letih so se jim pridru\xc5\xbeili \xc5\xa1e razli\xc4\x8dni pevci. Ansambel je nastopal na razli\xc4\x8dnih prireditvah in ve\xc4\x8dinoma izvajal skladbe drugih zasedb. V tem za\xc4\x8detnem obdobju so se leta 1979 uspe\xc5\xa1no predstavili na festivalu v \xc5\xa0teverjanu in prejeli 2. nagrado za izvedbo, Ivan Malava\xc5\xa1i\xc4\x8d pa je zanje napisal tudi najbolj\xc5\xa1e besedilo._NEWLINE_Do preobrata je pri\xc5\xa1lo leta 1988. Takrat so se sre\xc4\x8dali s Toma\xc5\xbeem Tozonom, ki je postal njihov producent, ansamblu pa se je priklju\xc4\x8dil Bogdan Gerk, ki je prevzel vodenje ansambla in tudi pisanje avtorskih skladb. Leta 1992 se jim je pridru\xc5\xbeila \xc5\xa1e ena avtorica skladb Ivica Vergan. Sledilo je izjemno uspe\xc5\xa1no obdobje, ko se je ansambel udele\xc5\xbeeval festivalov v \xc5\xa0teverjanu, na Ptuju in Vurberku ter Vesele jeseni. Prakti\xc4\x8dno zmeraj so bili nagrajeni. Njihov najve\xc4\x8dji festivalski uspeh je zmaga na najpresti\xc5\xbenej\xc5\xa1em narodnozabavnem festivalu Slovenska polka in val\xc4\x8dek leta 1999, ko so zmagali z najbolj\xc5\xa1o polko Karamela. Redno so nastopali tudi kot gostje raznih radijskih in televizijskih oddaj v Sloveniji in v tujini._NEWLINE_Leta 1994 so ob\xc4\x8dasno sodelovali z vokalnim kvartetom 7+ iz Izole. Ob\xc4\x8dina Izola jih je nagradila s plaketo mesta Izola za poseben prispevek k turisti\xc4\x8dnemu razvoju mesta in naziv Ambasadorji mesta Izole. Pri Zalo\xc5\xbebi kaset in plo\xc5\xa1\xc4\x8d RTV Slovenija so posneli ve\xc4\x8d kaset in plo\xc5\xa1\xc4\x8d._NEWLINE_V \xc4\x8dasu delovanja so ve\xc4\x8dkrat nastopili tudi v tujini. Tako so se ustavili pri slovenskih izseljencih v Kanadi in \xc5\xa0vici, dvakrat pa tudi v Avstraliji. Ve\xc4\x8dkrat so nastopili tudi pri zamejcih v Avstriji in Italiji. Izvajajo narodnozabavno glasbo kot osnovni trio s pevci in pevko, v\xc4\x8dasih pa izvajajo tudi zabavno glasbo, kjer priklju\xc4\x8dijo klaviature in bobne.'